Den norske dreng ville lave en prank-video i Københavns Lufthavn. Nu skal han i fængsel

Den 15-årige nordmand er fængslet for at true med en bombe i Københavns Lufthavn. Københavns Politi oplyser, at han er idømt 30 dages ubetinget fængsel og udvist af Danmark med indrejseforbud i seks år.

Se også: Ville lave prank-video: Truede med 'bombe' i lufthavnen

Episoden skete den 12. august, hvor han gik hen til indtjekningsskranken, hvor han bar en taske, hvorfra der kom bip-lyde. Han gav den til en kvindelig medarbejder og sagde:

- I'm sorry, I have to do this to you (jeg er ked af, at jeg bliver nødt til at gøre dette ved dig, red.)

Den kvindelige medarbejder blev forskrækket og tilkaldte politiet.

Ville lave prank-video

Den norske dreng fortalte dengang til dommervagten, at han ville lave en prank-video og lægge den på Youtube. Hans ven stod nemlig lidt derfra og filmede situationen. Han indrømmede, at det bare var drengestreger.

Helt så roligt tog den kvindelige medarbejder det dog ikke. Hun frygtede for sit liv, da hun var overbevist om, at der var en bombe i tasken.